[{"text_idx": "#000002", "text": "Pa mor braf ydy gweld gigs go iawn yn ail-ddechrau? Ydy, mae\u2019r niferoedd sy\u2019n cael mynd yn gyfyngedig, ond mae unrhyw gynulleidfa\u2019n ddigon i greu naws. A gadewch i ni fod yn onest, rydan ni gyd wedi bod mewn ambell gig da efo 30 neu lai o bobl yn y gynulleidfa yn do!"}, {"text_idx": "#000003", "text": "30 o bobl fydd yn cael mynd i Gig Gw\u0302yl Gwenllian yn Neuadd Ogwen, Bethesda nos fory gyda chyfle i weld Gwilym Bowen Rhys a Neil \u2018Maffia\u2019 yn perfformio. Wrth gyhoeddi, mae dal ambell docyn ar o\u0302l felly ebostiwch i gael gafael ar un o\u2019r rhain."}, {"text_idx": "#000006", "text": "Cwta fis ar o\u0302l rhyddhau eu sengl \u2018Hei Be Sy\u2019, y cynnyrch cyntaf ganddynt ers 2017, maen nhw\u2019n rhyddhau sengl arall heddiw."}, {"text_idx": "#000007", "text": "\u2018Cerdda Fi i\u2019r Traeth\u2019 ydy enw\u2019r sengl newydd, ac yr ail drac i roi blas o\u2019u halbwm newydd sy\u2019n ddilyniant i Peiriant Ateb."}, {"text_idx": "#000010", "text": "Yn o\u0302l yr hyn rydym yn deall, bydd mwy o newyddion cerddorol gyda\u2019r band yn fuan, a disgwyl i\u2019r albwm newydd lanio ym mis Gorffennaf."}, {"text_idx": "#000012", "text": "Rydan ni\u2019n hoff iawn o Gareth Bonello, neu The Gentle Good i ddefnyddio\u2019i enw perfformio, yma yn rhengoedd Y Selar ac mae gan y cerddor profiadol wastad ryw brosiect difyr ar y gweill."}, {"text_idx": "#000013", "text": "Ei brosiect diweddaraf ydy\u2019r Khasi-Cymru Collective, sydd wedi rhyddhau albwm dan yr enw \u2018Sai-than\u0303 ki Sur\u2019, sy\u2019n cyfieithu i \u2018Plethu Lleisiau\u2019 yn y Gymraeg, ers 28 Mai."}, {"text_idx": "#000014", "text": "Mae\u2019r albwm yn archwilio hanes cenhadol y Cymry yng Ngogledd Ddwyrain India, a\u2019n perthynas gyda\u2019r gymuned frodorol Khasi heddiw."}, {"text_idx": "#000016", "text": "Mae\u2019r albwm yn archwilio caneuon gwerin, barddoniaeth, emynau cenhadol, chwedlau a materion hanesyddol a chyfoes sy\u2019n effeithiol ar y cymunedau."}, {"text_idx": "#000018", "text": "Rhwng 1841 a 1969, teithiodd cannoedd o Gymry i Fryniau Khasia a Jain\u0303tia i sefydlu a chynnal cenhadaeth tramor cyntaf y Methodistiaid Calfinaidd Cymreig. Cafodd y genhadaeth Gymreig effeithiau dwfn ar gymdeithas a diwylliant Khasi sy\u2019n dal i\u2019w gweld heddiw."}, {"text_idx": "#000019", "text": "Record ddiddorol, a pherthnasol iawn unwaith eto gan Gareth."}, {"text_idx": "#000021", "text": "Mae llawer o artistiaid, a bandiau\u2019n enwedig, wedi\u2019i chael hi\u2019n anodd dros y flwyddyn a mwy diwethaf oherwydd diffyg gigs ac ati."}, {"text_idx": "#000022", "text": "Ar y llaw arall, mae nifer o artistiaid wedi manteisio ar y cyfle, a\u2019r cyfryngau digidol, i gynyddu eu gweithgarwch a datblygu eu henw. Un o\u2019r artistiaid hynny ydy Bronwen Lewis sydd wedi manteisio\u2019n llawn ar lwyfannau TikTok a Facebook yn enwedig i gyrraedd cynulleidfa newydd."}, {"text_idx": "#000023", "text": "Er ei bod hi wedi bod yn brysur yn cynnal setiau rhithiol byw ac yn cyflwyno caneuon Cymraeg i gynulleidfa ddi-Gymraeg, mae hi hefyd yn y cefndir wedi bod yn gweithio ar ei albwm newydd."}, {"text_idx": "#000024", "text": "Wythnos nesaf bydd cyfle cyntaf i gael blas o\u2019r albwm newydd ar ffurf y sengl \u2018Ar Ddiwedd y Dydd\u2019 sydd allan ar label Alaw."}, {"text_idx": "#000025", "text": "Wedi\u2019i ysgrifennu fel cofnod dyddiadur yn ystod y pandemig, mae \u2018Ar Ddiwedd Dydd\u2019 yn trafod sut mae Bronwen yn gweld y byd, yn llawn pryder weithiau, ac mae hi\u2019n obeithiol am well yfory wedi\u2019i arwain gan y peth pwysicaf oll \u2013 cariad."}, {"text_idx": "#000026", "text": "Dechreuodd Bronwen ae ei thaith gerddorol yn 2013, ond yr albwm newydd, Canvas, ydy ei phrosiect annibynnol cyntaf ers hynny mewn gwirionedd."}, {"text_idx": "#000027", "text": "Egin yr albwm oedd Bronwen yn ysgrifennu ar ei phen ei hun gyda\u2019i phiano a\u2019i gita\u0302r, yn enwedig yn ystod anterth y pandemig, yn rhoi ei meddyliau a\u2019i theimladau ar bapur \u2013 fel paent ar ganfas."}, {"text_idx": "#000030", "text": "Un o lwyddiannau mawr y flwyddyn ddiwethaf i\u2019r gantores ydy ei gweithgarwch ar TikTok, gan ddenu 14,000 o gefnogwyr wrth iddi fynd yn feiral gyda\u2019i fideos cerddoriaeth Gymraeg, a chael sylw BBC Radio 1 gan y DJs enwog Greg James a Scott Mills."}, {"text_idx": "#000031", "text": "Mae hefyd wedi gwneud dros 45 o gyngherddau rhithiol byw o\u2019i stiwdio gartref ers dechrau 2020! Go brin fod hyd yn oed Dafydd Hedd yn gallu curo hynny ?"}, {"text_idx": "#000034", "text": "Ni fydd Maes B yn ei ffurf arferol yn ystod wythnos yr Eisteddfod Genedlaethol eleni, ond mae cyfle i artistiaid ifanc gystadlu yng nghystadlaethau Maes B gyda\u2019r dyddiad cau bellach wedi ymestyn i wythnos nesaf, 16 Mehefin."}, {"text_idx": "#000035", "text": "Mae cyfle i bobl ifanc rhwng 16 a 25 oed gymryd rhan mewn tair cystadleuaeth arbennig sydd gan Maes B."}, {"text_idx": "#000037", "text": "Bydd angen i unrhyw un sydd am gystadlu yrru dolen i demo neu recordiad fideo o set hyd at 15 munud sy\u2019n cynnwys rhwng 2 a 4 o ganeuon Cymraeg, a hynny trwy ffurflen gais ar wefan yr Eisteddfod."}, {"text_idx": "#000038", "text": "Yr ail gystadleuaeth ydy un \u2018Stems\u2019, lle mae her i ailgymysgu un o ddau drac penodol sef \u201850au\u2019 gan Gwilym neu \u2018Pontydd\u2019 gan Mared. Er mwyn cael copi o stems y caneuon, mae angen ebostio ."}, {"text_idx": "#000039", "text": "Y gystadleuaeth newydd arall ydy un honno i ddylunio delwedd ar gyfer gwaith celf sengl neu albwm gan fand Cymraeg o ddewis y cystadleuydd. Beirniad y gystadleuaeth ydy\u2019r dylunydd Steff Dafydd, sydd wedi creu sawl gwaith celf cofiadwy ar gyfer artistiaid Cymreig."}]